送王巖夫秘校通判滑州
作者：梅堯臣
朝代：宋

paragraphs: 昔聞信都侯，嘗作畫舫齋。
空戶兩向闢，罇席長對排。
左顧樹若岸，右盼堵成崖。
既無風波虞，但與物景諧。
一從信都去，來者趣意乖。
屋室改庫廐，花木爲薪柴。
君當訪其蹟，更葺安舊牌。
記石儻尚在，塵土加洗揩。
然後釀井泉，吟醉前人偕。
寄言靈河守，高此別乘懷。